
Р Е Ш Е Н И Е  
               №  РС-181-25-081


Днес, 18.08.2025 година, в град София, Комисията за противодействие на корупцията, в състав:

За председател: Антон Славчев
Член: Антоанета Цонкова
Член: Пламен Йоцов


У С Т А Н О В И:


Производството е по реда на чл. 89, ал. 1 от Закона за противодействие на корупцията (ЗПК) образувано въз основа на Решение на Комисията за противодействие на корупцията (КПК) с рег. № КИ-093 от 24.03.2025 г. по сигнал с вх. рег. № С-181/17.03.2025 г. на КПК. 
Производството е образувана против Николай Баков - кмет на О. П.
В сигнала са изложени твърдения, че Баков е заверил частни документи - пълномощно и декларации на С. Б., за упълномощаване на Б. Л. Т.. Николай Баков и Б. Т. живеят на семейни начала в къщата на Баков в гр. П. и имат две деца. Съвместното съжителство е декларирано от Баков в декларацията му по чл. 49, ал. 1, т. 2 от ЗПК с вх. № ******.2024 г. на КПК. Със заверените пълномощно № *****.2024 г. и декларации Б. Т.е упълномощена да продаде автомобил с peг. № РВ****ХТ, марка: Ф. „К.“. В същото време, по силата на Пълномощно № *****.2024 г., Т. е пълномощник и на бащата на Баков - Г. Н. Б. , който се явява купувач на въпросния автомобил. Според подателя на сигнала за Баков е налице частен интерес и облага на свързани с него лица - баща му и жената, с която живее на съвместни начала.
С писмо вх. № КПК-1750-1/05.05.2025 г. на КПК от председателя на Постоянната комисия по чл. 90, ал. 2, т. 3 от Закона за противодействие на корупцията при Общински съвет П. са получени заверени копия на следните доказателства: Подписан клетвен лист на Николай Баков, удостоверяващ служебното му качество на кмет на О. П.; Пълномощно с регистрационен номер № *****.2024 г. от регистъра на нотариалните заверки в О. П.; Пълномощно с регистрационен номер № *****.2024г. от регистъра на нотариалните заверки в О. П., подписано от К. К.- секретар на О. П..
Служебно са направени справки на електронната страница на Общинска избирателна комисия (ОИК) П., електронната страница на О. П., НБД „Население“, Търговския регистър и регистър на юридическите лица с нестопанска цел (ТРРЮЛНЦ) и електронната страница на Нотариалната камара на Република България.

След като обсъди събраните в хода на административното производство доказателства, Комисията установи следното от фактическа. страна:

Сигналът отговаря на изискванията на чл. 15, ал. 2 от ЗЗЛПСПОИН във връзка с чл. 63 от ЗПК.
Николай Баков е кмет на О. П. за мандат 2023 – 2027 г., видно от подписан от него клетвен лист на 08.11.2023 година.
От събраните в хода на производството доказателства се установи, че на 09.09.2024 г. Николай Баков, в качеството си на кмет на О. П. чрез заверка е удостоверил, че С. Б. - гражданин на Р. Ф., постоянно пребиваща в България на адрес в гр. Пловдив, е положила подписа си върху Пълномощно с регистрационен номер № ******.2024 г. от регистъра на нотариалните заверки в О. П.. Видно от Пълномощното е, че Б. упълномощава Б. Л. Т., с постоянен адрес гр. П., със следните права:
· да управлява в Република България и навсякъде в чужбина собствения й автомобил: вид: лек автомобил, марка „Ф.“, модел: „К.“, с ДКН РВ **** ХТ, рама № ************, двигател № ******* и цвят „ч.“, като за целта да я представлява пред всички данъчни, административни, митнически и други държавни органи на власт и управление, включително и пред полицията, като във връзка с управлението на автомобила да извършва от нейно име всички необходими фактически и правни действия;
· да представя автомобила пред органите на КАТ за извършване на годишни и текущи технически прегледи, както и да представя всички документи във връзка с управлението и в случай на произшествие, като за целта попълва и подава необходимите документи и подписва навсякъде, където е необходимо;
· да я представлява пред органите на КАТ и от името на Б.  да се снабдява с регистрационен талон на автомобила, нови регистрационни номера и каквито други документи прецени;
· да сключва от нейно име договори за застраховки с всяко застрахователно дружество на територията на Република България и навсякъде в чужбина, независимо, че не са изрично изброени, да я представлява пред застрахователните дружества, в които е застрахован автомобила, във връзка с настъпили застрахователни събития и щети, да представя автомобила за оглед и оценки, да подписва необходимите документи и извършва необходимите действия, изискуеми от застрахователя, както и да получава суми за обезщетения по застраховки от името й за сметка на Б. без ограничение в размера, като за целта да я подписва навсякъде, където е необходимо;
· да я представлява навсякъде, където е необходимо, включително пред КАТ и пред данъчните власти и да спре автомобила от движение; 

· да продаде, замени, дари или се разпорежда по какъвто начин намери за добре с автомобила, на когото сама прецени, при цена и условия каквито договори, вкл. с правото да договаря сама със себе си, както и да преупълномощава с горните права трети лица. С. Б. декларира и, че към датата на придобиване на автомобила семейното й положение е разведена.

На 02.10.2024 г. К. К., в качеството си на секретар на О. П. чрез заверка е удостоверила, че Г. Н. Б. с постоянен адрес в гр. П., е положил подписа си върху Пълномощно с регистрационен номер № *****.2024 г. от регистъра на нотариалните заверки в О. П. Видно от Пълномощното е, че Г. Б. упълномощава Б. Л. Т., с постоянен адрес гр. П., със следните права:
· да го представлява пред нотариус в качеството му на купувач по повод закупуването от него на притежавания от С. Б., гражданин на Р. Ф., родена в У. на ****. 1963 г., с ЛНЧ *******, постоянно пребиваща в Република България, с адрес гр. П., ж.к. Т. № **, вх. *, ет. *, ап. *, лек автомобил, марка „Ф.“, модел: „К.“, ДКН РВ **** ХТ, рама № ********, двигател № *****, цвят: „червен“, като договаря с продавача, включително и сама със себе си относно условията по договора, цената на автомобила и да придобие автомобила за него и за негова сметка.
· да го представлява пред органите на КАТ по повод регистриране на автомобила на негово име, като за целта попълва и подава необходимите документи и го подписва навсякъде, където е необходимо.
· да го представлява пред органите на КАТ и от негово име да се снабдява с регистрационен талон на автомобила, нови регистрационни номера и каквито други документи прецени;
· да сключва от негово име договори за застраховки с всяко застрахователно дружество на територията на Република България и навсякъде в чужбина, независимо, че не са изрично изброени, да го представлява пред застрахователните дружества, в които е застрахован автомобила, във връзка с настъпили застрахователни събития и щети, да представя автомобила за оглед и оценки, да подписва необходимите документи и извършва необходимите действия, изискуеми от застрахователя, както и да получава суми за обезщетения по застраховки от негово име и за негова сметка без ограничение в размера, като за целта го подписва навсякъде, където е необходимо.

При извършена проверка в НБД „Население“ по отношение на Николай Баков – кмет на О. П. се установи, че той е баща на Л. Б. и Ж. Б. и е син на Г. Н. Б. От същата справка е видно, че семейното положение на Николай Баков е „неженен“. Не се установява наличие на родство по права линия, по съребрена линия до четвърта степен включително, и по сватовство до втора степен, включително между Николай Баков и С. Б.
От извършена проверка в НБД „Население“ по отношение на Б. Л. Т. се установява, че е майка на Л. Б. и Ж. Б., както и, че семейното й положение е „неомъжена“.
От справка в ТРРЮЛНЦ не се установява съдружие, съвместно участие в акционерни дружества или органи на управление и контрол на търговски дружества или сдружения с нестопанска цел на Николай Баков – кмет на О. П. и С. Б. 
От извършената проверка на електронната страница на Нотариалната камара на Република България, се установи, че Районен съд – Пловдив е с район на действие и град П.

 Въз основа на така изяснената фактическа обстановка, Комисията установи  следното от правна страна:

    За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
Николай Баков в качеството му на кмет на О. П. е лице, заемащо публична длъжност чл. 6, ал. 1, т. 32 от ЗПК, и органът, компетентен да се произнесе относно наличието или липсата на конфликт на интереси по отношение на него е Комисията за противодействие на корупцията. 
Съгласно чл. 38, ал. 1 от ЗМСМА кметът на общината е орган на изпълнителната власт в общината, с изчерпателно посочени правомощия в чл. 44 от същия закон.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §1, т. 9 от ДР на ЗПК, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
В конкретния случай от получените доказателства по административната преписка се установи, че в качеството си на кмет на О. П. Николай Баков е упражнил правомощие във връзка. със заеманата от него публична длъжност, като чрез заверка е удостоверил обстоятелството, че С. Б., е положила подписа си върху Пълномощно с регистрационен номер № ******.2024 г. от регистъра на нотариалните заверки в О. П. и със същото Б., упълномощава Б. Л. Т., да предприема посочени действия по отношение на конкретно описания във фактическата част нейн лек автомобил, в т.ч. и да продаде, замени, дари или се разпорежда по какъвто начин намери за добре с автомобила, на когото сама прецени, при цена и условия каквито договори, вкл. с правото да договаря сама със себе си, както и да преупълномощава с горните права трети лица. 
От проверка на електронната страница на Нотариалната камара на Република България, става ясно, че Районен съд – Пловдив е с район на действие и град П., съответно на територията на града не е физически налична нотариална кантора, съответно не е наличен и действащ нотариус.
Следва да се посочи, че съгласно чл. 83 от Закона за нотариусите и нотариалната дейност, когато в населеното място няма нотариус или районен съд, кметът на населеното място, което не е общински център, а ако е общински център - кметът, заместник-кметът, секретарят на общината, както и кметският наместник, удостоверяват подписите на частни документи, които са едностранни актове и не подлежат на вписване, подписа и съдържанието на пълномощно по чл. 37 от Закона за задълженията и договорите, както и верността на преписи и извлечения от документи и книжа. 
Според чл. 37 Закона за задълженията и договорите, упълномощаването за сключване на договори, за които законът изисква особена форма, трябва да бъде дадено в същата форма; но ако договорът трябва да бъде сключен в нотариална форма, упълномощаването може да бъде направено и писмено с нотариално удостоверяване на подписа и съдържанието, извършени едновременно.
Пълномощното по своята същност е писмен документ, с който едно лице (упълномощител) дава на друго лице (пълномощник) правото да действа от негово име и за негова сметка при извършване на определени правни действия. Това може да включва сключване на договори, подаване на документи, представляване пред институции и други подобни. Упълномощаването е сделка, с която едно лице (представител) получава представителна власт, тоест право да извършва действия от името и за сметка на определено друго лице (представляван). Резултатът от действията на представителя настъпва директно в правната сфера на представлявания. Т. е. според съдържанието си, пълномощното дава право на дадено лице да сключи сделка от името на упълномощителя, да упражни определени права и задължения и др.  На основание чл. 33 от Граждански процесуален кодекс пълномощника се легитимира с пълномощно, подписано от страната или от нейния представител, а в него се посочват трите имена, точният адрес и телефонът на пълномощника. Пълномощното трябва да съдържа определени елементи, но съдържанието е важно дотолкова, доколкото изразява ясно и нееднозначно волята на упълномощителя. Упълномощителят може да оттегли пълномощното, както и пълномощникът да се откаже от него по всяко време. В настоящия случай може да се посочи, като форма на упълномощаване - изрично упълномощаване, тъй като упълномощаването се извършва изрично чрез указване на конкретните действия, за които се дава. Пълномощникът се упълномощава пряко и се уведомяват трети лица, с които той ще договаря, че ще действа от името на упълномощителя. 
От посоченото до тук може да се направи заключение, че упражненото от Николай Баков, в качеството му на кмет на О. П. правомощие по служба – удостоверяване чрез заверка на обстоятелството, че С. Б., едностранно, собственоръчно и по свое желание е положила подписа си върху процесното на настоящото производство Пълномощно, с регистрационен номер № ******.2024 г. от регистъра на нотариалните заверки в О. П., с което по своя воля упълномощава Б. Л. Т. с възможността да предприема конкретно посочени действия по отношение на собствения й лек автомобил, не би могло да обоснове извод за наличие на частен интерес от страна на Николай Баков или свързано с него лице. 
Същото се подкрепя и от текста на визираното пълномощно, къде липсват конкретно посочени имена на трети лица или дадени писмени указания за предприемане на действия, които биха могли да навеждат извод за предварително/конкретно определено/и лице/а, по отношение на които да е указано, да бъде извършена евентуална бъдеща сделка, в т.ч. и за покупко-продажба на автомобила.
Между Николай Баков и С. Б. не се установи родство или свързаност, базирана на съвместни участия в търговски дружества, в управителни или контролни органи на такива или сдружения с нестопанска цел, в хипотезата на „икономически зависимости“ по смисъла на § 1, т. 9 от ДР на ЗПК.
Посоченото предпоставя липсата на частен интерес от упражнените от Николай Баков правомощия по служба по отношение на удостоверяване на обстоятелството, че С. Б., е положила подписа си върху Пълномощно с регистрационен номер № ******.2024 г. от регистъра на нотариалните заверки в О. П.
	Предвид изложеното, се налага извода, че в случая са налице два от елементите на състава на конфликт на интереси, а именно: лице заемащо публична длъжност и упражнени от лицето правомощия по служба. Липсва обаче частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси по отношение на Николай Баков, в качеството му на кмет на О. П. и лице, заемащо публична длъжност по чл. 6, ал. 1, т. 32 от ЗПК при удостоверяването на положен подпис от страна на Светлана Б. върху Пълномощно с регистрационен номер № *****.2024г. на регистъра на нотариалните заверки в О. П.
	В хода на производството е установено, че Пълномощно с регистрационен номер № *****.2024 г. от регистъра на нотариалните заверки в О. П., не е заверено от Николай Баков, в качеството му на кмет на О. П., а е заверено от К. К., в качеството й на секретар на О. П. С оглед изложеното, в конкретния случай се налага изводът, че е налице само един от елементите на състава на конфликт на интереси по чл. 70 от ЗПК, а именно: лице, заемащо публична длъжност. Липсват обаче упражнени от лицето правомощия по служба в частен интерес – негов или на свързано с него лице. Липсата, на който и да е елемент от понятието „конфликт на интереси“, обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси по смисъла на чл. 70 от ЗПК.
	Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на частен интерес от упражнените правомощия по служба от Николай Баков, в качеството му на кмет на О. П. и лице, заемащо публична длъжност чл. 6, ал. 1, т. 32 от ЗПК, негов или на свързано с него лице.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК,


Р Е Ш И:

НЕ УСТАНОВЯВА конфликт на интереси по отношение на Николай Баков с ЕГН ********, кмет на О. П. и в това му качество, лице заемащо публична длъжност по смисъла на чл. 6, ал. 1, т. 32 от ЗПК, във връзка с удостоверяване на Пълномощно с регистрационен номер № *****.2024 г. на регистъра на нотариалните заверки в О. П., поради липса на частен интерес, негов или на свързано с него лице.

НЕ УСТАНОВЯВА конфликт на интереси по отношение на Николай Баков с ЕГН *******, кмет на О. П. и в това му качество, лице заемащо публична длъжност по смисъла на чл. 6, ал. 1, т. 32 от ЗПК, във връзка с удостоверяване на Пълномощно с регистрационен номер № *******.2024 г. на регистъра на нотариалните заверки в О. П., поради липса на упражнени правомощия по служба.


Препис от Решението да се изпрати на Окръжна прокуратура Пловдив, с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.



КОМИСИЯ:

           ЗА ПРЕДСЕДАТЕЛ:……………П…….………………….../АНТОН СЛАВЧЕВ/ 

           ЧЛЕН:…………………..……П…………….............../АНТОАНЕТА ЦОНКОВА/

           ЧЛЕН:…………………………...П………………............…../ПЛАМЕН ЙОЦОВ/

